Οσπριάδα σαλάτα με σιτάρι και φρέσκα αρωματικά
Μια μοντέρνα εκδοχή της πανσπερμίας, ενός πιάτου με αρχαίες ρίζες, που αποτελείται από διάφορα όσπρια και δημητριακά μαγειρεμένα μαζί.
100 γρ. μαυρομάτικα, 50 γρ. ρεβύθια, μουλιασμένα αποβραδίς, 100 γρ. φακές, ψιλές, 100 γρ. σιτάρι, μουλιασμένο αποβραδίς και καλά στραγγισμένο, 100 γρ. αμύγδαλα, καβουρδισμένα σε τηγάνι για 2-3 λεπτά χωρίς λιπαρή ουσία, χοντροσπασμένα, 100 γρ. φύτρες φασολιών (φρέσκες ή από βαζάκι ή κονσέρβα, σε ενημερωμένα σούπερ μάρκετ), 50 γρ. φρέσκο κρεμμυδάκι, ψιλοκομμένο, 2 κουτ. σούπας μαϊντανός, ψιλοκομμένος, 5 κουτ. σούπας αγουρίδα (χυμός άγουρων σταφυλιών, με έντονη οξύτητα, χρησιμοποιείται όπως το λεμόνι, βρίσκουμε σε ορισμένες κάβες, παντοπωλεία και μαγαζιά με κρητικά προϊόντα) ή ξίδι λευκό, 3 κουτ. σούπας ελαιόλαδο, αλάτι, πιπέρι φρεσκοτριμμένο, 100 γρ. νεροκάρδαμο, ψιλοκομμένο *, 100 γρ. άγρια ρόκα, κόκκινη ή πράσινη, ψιλοκομμένη *
Σε κατσαρολάκια με αλατισμένο νερό βράζουμε ανά είδος τα όσπρια (μαυρομάτικα, ρεβύθια, φακές) και το σιτάρι μέχρι να βράσουν αλλά να μη χυλώσουν ή μαλακώσουν πάρα πολύ.Υπολογίζουμε περίπου 20 λεπτά για τα μαυρομάτικα, 25-30 λεπτά για τις φακές και 1 ώρα για τα ρεβύθια και το σιτάρι. Στραγγίζουμε και ρίχνουμε παγωμένο νερό για να σταματήσει ο βρασμός και να μείνουν τα όσπρια και το σιτάρι τραγανά. Ξαναστραγγίζουμε και βάζουμε σε μεγάλη σαλατιέρα. Προσθέτουμε τα αμύγδαλα, τις φύτρες, το κρεμμυδάκι, τον μαϊντανό, το λάδι και το αλατοπίπερο και ανακατεύουμε.Ραντίζουμε με την αγουρίδα ή το ξίδι και σερβίρουμε με τα φύλλα νεροκάρδαμου και την άγρια ρόκα.
Όσπρια,Χόρτα , Μυρωδικά